U-I-218/23, Up-1503/23
Natisni
Opravilna št.:
U-I-218/23, Up-1503/23
Datum odločitve:
30. 10. 2024
ECLI:
ECLI:SI:USRS:2024:U.I.218.23
Akt:
Zakon o pokojninskem in invalidskem zavarovanju (Uradni list RS, št. 109/06 – uradno prečiščeno besedilo – ZPIZ-1) (ZPIZ-1), 143 do 149. čl.
Izrek:
Ustavna pritožba zoper sodbo Višjega delovnega in socialnega sodišča št. Psp 81/2023 z dne 26. 9. 2023 v zvezi s sodbo Delovnega in socialnega sodišča v Ljubljani št. I Ps 799/2022 z dne 20. 1. 2023 se zavrže.
Pobuda za začetek postopka za oceno ustavnosti 143.–149. člena Zakona o pokojninskem in invalidskem zavarovanju (Uradni list RS, št. 109/06 – uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Ustavno sodišče zavrže ustavno pritožbo, če zoper izpodbijani posamični akt niso izčrpana vsa redna in izredna pravna sredstva.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 55.b.1.5, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon, posamični akt
Vlagatelj:
A. B., C.
Datum vloge:
16. 11. 2023
Vrsta odločitve:
sklep
Vrsta rešitve:
zavrženje
Dokument:
US33975
Dokument v PDF obliki:
U-I-218-23, Up-1503-23.pdf
116 KB
Prenesite datoteko
U-I-218/23-4
Up-1503/23-4
30. 10. 2024
SKLEP
Ustavno sodišče je v postopkih za preizkus ustavne pritožbe in pobude A. B.
, C.,
na seji 30. oktobra 2024
sklenilo:
1.
Ustavna pritožba zoper sodbo Višjega delovnega in socialnega sodišča št. Psp 81/2023 z dne 26. 9. 2023 v zvezi s sodbo Delovnega in socialnega sodišča v Ljubljani št. I Ps 799/2022 z dne 20. 1. 2023
se zavrže.
2. Pobuda za začetek postopka za oceno ustavnosti 143.–149. člena Zakona o pokojninskem in invalidskem zavarovanju (Uradni list RS, št. 109/06 – uradno prečiščeno besedilo) se zavrže.
OBRAZLOŽITEV
1. Zavod za pokojninsko in invalidsko zavarovanje Slovenije (v nadaljevanju Zavod) je z odločbo z dne 9. 2. 2022 (ponovno) odločil, da pritožnik, rojen 7. 2. 1991, nima pravice do invalidnine za 100 % telesno okvaro, nastalo 25. 3. 2009. Zavod je z odločbo z dne 14. 7. 2022 zavrnil pritožnikovo pritožbo zoper navedeno odločbo organa prve stopnje Zavoda. Potrdil je stališče, da pritožnik nima pravice do invalidnine za telesno okvaro, ki je nastala pred pritožnikovo vključitvijo v obvezno pokojninsko in invalidsko zavarovanje. Delovno in socialno sodišče v Ljubljani je zavrnilo tožbeni zahtevek za odpravo navedenih odločb Zavoda in priznanje pravice do invalidnine. Višje delovno in socialno sodišče je zavrnilo pritožnikovo pritožbo in potrdilo sodbo sodišča prve stopnje. Sodišči sta pritrdili stališču Zavoda, pri tem pa opozorili tudi na sklep Ustavnega sodišča št. U-I-234/01 z dne 20. 5. 2004, s katerim je to zavrnilo pobudo za začetek postopka za oceno ustavnosti prvega, tretjega in četrtega odstavka 144. člena, 145. člena in drugega odstavka 146. člena Zakona o pokojninskem in invalidskem zavarovanju (v nadaljevanju ZPIZ-1).
2. Pritožnik vlaga ustavno pritožbo zoper sodbo Višjega delovnega in socialnega sodišča, saj meni, da ga je prikrajšala za pravico do invalidnine. Zatrjuje kršitev pravice iz 14. člena Ustave. Meni, da je z vidika te človekove pravice pogoj, da pravico do invalidnine pridobi le zavarovanec, pri katerem je telesna okvara nastala v času vključitve v obvezno zavarovanje, in če so bili plačani prispevki, nesprejemljiv. Hkrati vlaga pobudo za začetek postopka za oceno ustavnosti 143.–149. člena ZPIZ-1. Tudi izpodbijanim določbam ZPIZ-1 očita neskladje s 14. členom Ustave.
3. Ustavno sodišče je ustavno pritožbo zavrglo, ker pravna sredstva zoper izpodbijani sodni odločbi niso izčrpana (1. točka izreka).
4. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
5. Izpodbijane določbe ZPIZ-1, ki urejajo pravico do invalidnine,
[1]
ne učinkujejo neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS (glej sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07, in OdlUS XVI, 82). Pobudnik je svoj pravni interes za začetek postopka za oceno ustavnosti izpodbijanih zakonskih določb utemeljeval z vloženo ustavno pritožbo. Ker je Ustavno sodišče ustavno pritožbo zavrglo, morebitna ugoditev pobudi na pobudnikov pravni položaj ne bi mogla vplivati. Zato je Ustavno sodišče zavrglo tudi pobudo (2. točka izreka).
6. Ustavno sodišče je sprejelo ta sklep na podlagi pete alineje prvega odstavka 55.b člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Matej Accetto ter sodnice in sodniki dr. Rok Čeferin, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Matej Accetto
Predsednik
[1]
V skladu s tretjim odstavkom 403. člena Zakona o pokojninskem in invalidskem zavarovanju (Uradni list RS, št. 48/22 – uradno prečiščeno besedilo in 133/23 – ZPIZ-2), ki je sicer razveljavil ZPIZ-1, lahko zavarovanci do uveljavitve predpisov s področja varstva invalidov, ki bodo uredili postopke ugotavljanja vrste in stopnje telesnih okvar, na podlagi Odredbe o določitvi vrst in stopenj telesnih okvar (Uradni list RS, št. 163/21), pridobijo tudi pravico do invalidnine v skladu z določbami 143. do 145., 147. in 149. člena ZPIZ-1.
⇒